Source: http://www.demagog.sk/politici/7/branislav-ondrus/?oblast=6
Timestamp: 2018-06-22 18:33:34+00:00
Document Index: 4021874

Matched Legal Cases: ['§ 6', '§ 63', '§ 76', '§ 63', '§ 62', '§ 62', '§ 63', '§ 62', '§ 62', '§ 76', '§ 62', '§ 87']

V politike, 12. novembra 2012:
„Minimálnymi kritériami (projektu zamestnávania mladých, pozn.) je napríklad výška mzdy, to bude teda minimálna mzda plus k tomu prislúchajúce odvody na sociálne zdravotné poistenie, potom musí to byť teda aspoň jedno pracovné miesto, potom musí to byť mladý človek, musí byť aspoň 3 mesiace vedený v evidencii, samozrejme že sa tam bude musieť vydokladovať (zamestnávateľ, pozn.), že nemá žiadne dlhy vôči vôči Sociálnej poisťovni.“
B. Ondruš správne uvádza kritéria projektu zamestnávania mladých, ktoré sú uvedené v Oficiálnej výzva na predkladanie žiadostí na podporu vytvárania pracovných. Táto výzva je zameraná na podporu zamestnávania mladých do 29 rokov.
José Manuel Barroso na Európskej rade koncom januára 2012 vydal iniciatívu, ktorá poskytla možnosť realokovať štrukturálne fondy na podporu zamestnanosti mladých. Realokácia zdrojov sa udiala na základe Uznesenia vlády č. 191/2012 zo 16. mája 2012. Projekt nezamestnanosti mladých spadá do operačného programu zamestnanosť a sociálna inklúzia.
Oficiálna výzva Ministerstva práce, sociálnych vecí a rodiny na predkladanie žiadostí na podporu vytvárania pracovných miest v rámci Operačného programu zamestnanosť a sociálna inklúzia je zameraná (s. 3) na podporu zamestnávania mladých do 29 rokov.
"Aktívnym opatrením na trhu práce na účely tohto oznámenia je podpora zamestnávania mladých nezamestnaných z cieľovej skupiny nezamestnaných mladých ľudí — uchádzačov o zamestnanie (ďalej aj „UoZ“) vo veku do 29 rokov."
V tejto oficiálnej výzve sú uvedené nasledovné kritéria:
príspevok na výšku mzdy je kvalifikovaný nasledovne (s. 7):
"je vo výške predpokladanej minimálnej celkovej ceny práce (MCCP), na rok 2013 určenej ako súčet minimálnej mzdy a preddavku na poistné na zdravotné poistenie, poistného na sociálne poistenie a príspevku na starobné dôchodkové sporenie, platených zamestnávateľom."
nutný nárast pracovných miest (s. 4):
"Za vytvorenie pracovného miesta u zamestnávateľa sa považuje zvýšenie počtu pracovných miest, ktoré predstavuje v priemere za 12 kalendárnych mesiacov v porovnaní s rovnakým predchádzajúcim obdobím celkový nárast počtu jeho zamestnancov."
zaradený v evidencii uchádzačov o zamestnanie minimálne 3 mesiace (s. 4):
"Mladí nezamestnaní vo veku do 29 rokov vrátane, ktorí sú uchádzačmi o zamestnanie podľa § 6 zákona o službách zamestnanosti, vedení v evidencii uchádzačov o zamestnanie
úradu najmenej tri mesiace."
pri predkladaní je nutné predložiť niekoľko dokumentov medzi ktoré patrí i potvrdenie a vysporiadaní vzťahov so Sociálnou poisťovňou (s. 6)
"doklad nie starší ako tri mesiace preukazujúci ku dňu podania žiadosti splnenie:
- odvodu preddavku na poistné na zdravotné poistenie, sociálne poistenie a príspevku na starobné dôchodkové sporenie"
Dôležitý výrok V politike, 12. novembra 2012:
„Tento projekt (riešenie nezamestnanosti mladých, pozn.), ktorý my sme dotiahli do úspešného konca, vznikol ešte za vlády Ivety Radičovej.“
B. Ondruš správne uvádza, že akčný tým na riešenie nezamestnanosti mladých bol vytvorený ešte za vlády I. Radičovej a už počas predchádzajúcej vlády aktívne pracoval na projekte.
30. januára 2012 sa stretli európski lídri na neformálnom rokovaní Európskej rady prijali stanovisko o raste a zamestnanosti. O deň neskôr sa predseda Európskej komisie José Manuel Barroso listom obrátil na vtedajšiu predsedníčku vlády SR Ivetu Radičovú s konktrétnymi návrhmi riešenia vysokej nezamestnanosti mladých ľudí vo veku 15-25 rokov v Slovenskej republike. Okrem iného navrhol i vytvorenie tzv. akčného tímu. Ako sa uvádza vo vládnom dokumente o činnosti akčného tímu na riešenie nezamestnanosti mladých ľudí, tento tým vytvorený 31. januára 2012, mal za cieľ určiť prvky plánu pre zníženie nezamestnanosti mladých ľudí. Predsedníčka vlády 6. februára vymenovala kontaktnú osobu tohto tímu PaedDr. Danielu Pivovarovú. Akčný tím začal otázku nezamestnanosti mladých riešiť od svojho prvého zasadnutia 13. februára 2012, teda ešte počas vlády Ivety Radičovej.
„Tento nápad, urobiť takýto projekt (riešenia nezamestnanosti mladých, pozn.) bola odpoveďou na iniciatívu predsedu Európskej komisie pána Barrosa, ktorý vyzval 8 členských krajín EÚ, ktoré majú najvyššiu mieru mladých nezamestnaných, aby využili eurofondy. Obdobné projekty prebehnú v krajinách vo všetkých vyzvaných krajinách.“
B. Ondruš správne uvádza, že projekt riešenia nezamestnanosti mladých bol odpoveďou na iniciatívu predsedu EK, pričom na tieto projekty sa použijú realokované európske zdroje. Obdobné projekty prebehnú aj v ostatných krajinách EÚ, ktoré majú najvyššiu nezamestnanosť mladých.
Premiérka Iveta Radičová dostala 31. januára 2012 list od predsedu Európskej komisie list, v ktorom ju vyzýva, aby Slovensko pripravilo plán na zníženie nezamestnanosti ľudí. José Manuel Barroso na Európskej rade koncom januára 2012 vydal iniciatívu, ktorá poskytla možnosť realokovať štrukturálne fondy na podporu zamestnanosti mladých. Realokácia zdrojov sa udiala na základe Uznesenia vlády č. 191/2012 zo 16. mája 2012.
José Manuel Barosso píše vo svojom prejave, z 24. mája 2012: "I have reported on the initiatives taken for eight Member States on youth unemployment. As you know we have been working with eight Member States that have a more than average problem of youth unemployment and as promised I reported to the European Council on the progress achieved so far. The initial results of the joint action teams with the eight countries with the highest levels of youth unemployment were able to relocate €7 billion of funds for youth employment."
Tlačová správa 19. októbra 2012 CEDEFOP (European Centre for the Development of Vocational Training), hovorí o realokácii európskych fondov, a teda navýšeniu financií do programu, ktorý má za cieľ znížiť nezamestnanosť mladých:
"In response to a letter by Mr. Barroso asking eight EU countries to rethink actions to fight their disproportionally high youth unemployment rate, the Slovak government decided to reallocate EUR 70 million from the ESF Operational programme education (OPE) to the Operational programme employment and social inclusion (OPESI)."
Krajiny, ktoré J.M. Barosso vyzval, aby podnikli opatrenia na zníženie nezamestnanosti mladých sú Grécko, Írsko, Taliansko, Litva, Lotyšsko, Portugalsko, Španielsko a Slovensko.
Predbežný výsledok v boji proti nezamestnanosti mladých prináša správa EK z 21. mája 2012, dostupná tu (pdf.). Píše sa v nej, že hneď po výzve predsedu EK boli vytvorené akčné tímy zložené zo zástupcov členských štátov a Komisie. V tejto predbežnej správe o projektoch, ktoré prebiehali od februára do mája 2012 v krajinách s najvyššou mierou nezamestnanosti mladých sa uvádzajú využitia financií príklady:
- V Lotyšsku bolo pridelených 44 mil. EUR na zlepšenie vybavenia a priestorov v školách poskytujúcich odbornú prípravu.
- V Írsku bolo presunutých 25 mil. EUR v prospech integrovaného programu Youthreach, ktorý poskytuje vzdelanie, odbornú prípravu a pracovné skúsenosti mladým ľuďom, ktorí predčasne ukončili školskú dochádzku a sú bez akejkoľvek kvalifikácie alebo odbornej prípravy.
- V Litve s boli okrem iných opatrení presunuté prostriedky vo výške 12,45 mil. EUR v prospech investícií do výroby s vysokou pridanou hodnotou a na rozvoj služieb podnikaniu.
- V Taliansku bola začatá dôležitá iniciatíva zameraná na riešenie problematiky predčasného opustenia školskej dochádzky v konvergenčných regiónoch.
- Portugalská vláda podporí 35 500 mladých ľudí v rámci programu „Employment Passport“, ktorý je zameraný predovšetkým na stáže v hlavných hospodárskych odvetviach.
- V Španielsku bolo presunutých 135 mil. EUR na verejné služby zamestnanosti s cieľom pomôcť mladým ľuďom získať prácu.
- V Grécku sa na základe spolupráce s osobitnou pracovnou skupinou Komisie pre Grécko. Očakáva sa, že projekt prinesie približne 100 000 pracovných miest, predovšetkým v stavebníctve.
„No ale človek, ktorý je zamestnaný dva roky, teda do dvoch rokov, bude prepustený bez odstupného, rovnako ako dnes.“
Výrok B. Ondruša hodnotíme ako nepravdivý, vzhľadom na to, že zákonník práce, ktorý je momentálne v platnosti uvádza, že odstupné dostane aj zamestnanec, ktorý bol v pracovnom pomere najmenej 1 rok. Schválená zmena Zákonníka práce mení a uvádza, že odstupné bude vyplatené až po odpracovaní dvoch rokov.
Vládny návrh zákona, ktorý menil Zákonník práce schválený 25. októbra 2012 uvádza, že odstupné bude zamestnancovi vyplatené až po odpracovaní najmenej dvoch rokov v danom zamestnaní.
„(1) Zamestnancovi, s ktorým zamestnávateľ skončí pracovný pomer výpoveďou z dôvodov uvedených v § 63 ods. l písm. a) alebo písm. b) alebo z dôvodu, že zamestnanec stratil vzhľadom na svoj zdravotný stav podľa lekárskeho posudku dlhodobo spôsobilosť vykonávať doterajšiu prácu, patrí pri skončení pracovného pomeru odstupné najmenej v sume
a) jeho priemerného mesačného zárobku, ak pracovný pomer zamestnanca trval najmenej dva roky a menej ako päť rokov…"
Zákonník práce (.doc), ktorý je momentálne ešte stále účinný, a ktorý bol schválený minulou vládou hovorí, že odstupné sa vypočítava podľa výpovednej doby, ktorá môže trvať od dvoch mesiacov (ak zamestnanec pracoval u zamestnávateľa jeden rok) do päť mesiacov (ak pracovný pomer trval 20 rokov).
§ 76, Odstupné:
"(1) Zamestnávateľ poskytne zamestnancovi odstupné, ak sa pracovný pomer skončí dohodou z dôvodov uvedených v § 63 ods. 1 písm. a) alebo písm. b) alebo z dôvodu, že zamestnanec stratil vzhľadom na svoj zdravotný stav podľa lekárskeho posudku dlhodobo spôsobilosť vykonávať doterajšiu prácu. Zamestnancovi podľa prvej vety patrí odstupné najmenej v sume, ktorá je násobkom jeho priemerného mesačného zárobku a počtu mesiacov, počas ktorých by trvala výpovedná doba podľa § 62."
§ 62, Výpovedná doba
"(3) Výpovedná doba zamestnanca, ktorému je daná výpoveď z dôvodov uvedených v § 63 ods. 1 písm. a) alebo písm. b) alebo z dôvodu, že zamestnanec stratil vzhľadom na svoj zdravotný stav podľa lekárskeho posudku dlhodobo spôsobilosť vykonávať doterajšiu prácu, je
a)dva mesiace, ak pracovný pomer zamestnanca u zamestnávateľa ku dňu doručenia výpovede trval najmenej jeden rok a menej ako päť rokov…
(2) Ak bola zamestnancovi daná výpoveď z dôvodov uvedených v odseku 1, zamestnanec má právo pred začatím plynutia výpovednej doby požiadať zamestnávateľa, aby sa pracovný pomer skončil dohodou. Tejto žiadosti je zamestnávateľ povinný vyhovieť. Zamestnancovi patrí odstupné najmenej v sume, ktorá je násobkom jeho priemerného mesačného zárobku a počtu mesiacov, počas ktorých by trvala výpovedná doba podľa § 62."
Podľa § 62 stále platného Zákonníka práce je výpovedná doba dva mesiace pre zamestnanca, ktorý pracoval u zamestnávateľa najmenej rok a menej ako päť rokov. Podľa § 76 je minimálne odstupné násobkom priemerného mesačného zárobku zamestnanca a počtu mesiacov výpovednej doby podľa § 62. Inými slovami, zamestnanec ktorý pracoval najmenej jeden rok mal nárok na odstupné. Nie je preto pravdou, že plánovaná zmena nároku na odstupné až po dvoch rokoch je rovnaká ako v súčasnosti platnom Zákonníku práce.
„V čase, kedy nadobudol účinnosť nový zákonník práce (Mihálov zákonník práce, pozn.), začala klesať zamestnanosť a začali zanikať pracovné miesta už na konci minulého roka.“
B. Ondruš nehovorí pravdu, pretože po nadobudnutí účinnosti Mihálovho Zákonníka práce, medziročná zamestnanosť rástla aj v prvom aj v druhom štvrťroku 2012. Aj v poslednom štvrťroku 2011, v čase keď ešte Mihálov Zákonník práce nebol účinný, bol medziročný rast zamestnanosti.
Zákonník práce, ktorý bol prijatý za exministra práce J. Mihála, nadobudol účinnosť 1. januára 2012. Podľa údajov Štatistického úradu SR však po 1. januári 2012 zamestnanosť rástla. Vzrástol aj počet pracovných miest.
"V 1. štvrťroku 2012 pokračoval priaznivý vývoj zamestnanosti z predchádzajúceho roka. Počet pracujúcich sa v porovnaní s 1. štvrťrokom 2011 zvýšil o 28,6 tis. na 2 324,7 tis. osôb. Medziročné tempo rastu sa zmiernilo o 0,9 p. b. na 1,2 %. Po sezónnom očistení oproti 4. štvrťroku 2011 zamestnanosť vzrástla o 1,7 % na 2 346,1 tis. osôb."
Podľa ŠÚ SR rástla zamestnanosť aj v druhom štvrťroku 2012.
"Zamestnanosť pokračovala aj v 2. štvrťroku v medziročnom raste. V porovnaní s 2. štvrťrokom 2011 sa zvýšila o 15,5 tis. na 2 334,7 tis. osôb. Medziročné tempo rastu sa zmiernilo o 1,2 p. b. na 0,7 %. Po sezónnom očistení oproti 1. štvrťroku zamestnanosť klesla o 2,7 tis. (o 0,1 %) na 2 341,7 tis. osôb."
Zákonník práce ktorý bol prijatý za exministra práce J. Mihála, nadobudol účinnosť 1. januára 2012, preto sa nedá spájať vývoj zamestnanosti s Mihálovým Zákonníkom práce, ktorý koncom roka 2011 nemal účinnosť.
Medziročný nárast zamestnanosti ku koncu roka 2011 bol pozitívny, aj keď dosiahol nízke tempo.
"Medziročný nárast zamestnanosti dosiahol v 4. štvrťroku 2011 najnižšie tempo rastu za rok 2011. Počet pracujúcich 1) sa v porovnaní so 4. štvrťrokom 2010 zvýšil o 0,5 % (o 12,1 tis.) na 2 351,5 tis. osôb. Po sezónnom očistení oproti 3. štvrťroku 2011 zamestnanosť klesla o 11,2 tis. (o 0,5 %) na 2 339,8 tis. osôb."
„Urobili sme zmenu v zákonníku práce, preto sme umožnili, aby sa konto pracovného času alebo teda ľudovo nazývané flexikonto dalo vytvárať, dalo vyrovnávať až dva a pol roka.“
Je pravdou, že novela Zákonníka práce umožňuje vykonávať flexikonto resp. konto pracovného času až 2 a pol roka. Nevyhnutnou podmienkou v tomto prípade je dohoda v kolektívnej zmluve alebo dohode.
V schválenej novele Zákonníka práce (.doc) sa navrhuje:
§ 87a, Konto pracovného času:
"(2) V kolektívnej zmluve alebo v dohode so zástupcami zamestnancov sa musí dohodnúť vyrovnávacie obdobie konta pracovného času, v ktorom sa vyrovná rozdiel medzi ustanoveným týždenným pracovným časom a skutočne odpracovaným časom zamestnanca; vyrovnávacie obdobie nesmie byť dlhšie ako 30 mesiacov."
"(3) Pri uplatňovaní konta pracovného času môže zamestnávateľ rozvrhnúť pracovný čas tak, že v prípade väčšej potreby práce zamestnanec odpracuje viac hodín, ako je jeho ustanovený týždenný pracovný čas (kladný účet konta pracovného času), a v prípade menšej potreby práce zamestnanec odpracuje menej hodín, ako je jeho ustanovený týždenný pracovný čas alebo prácu nebude vykonávať vôbec (záporný účet konta pracovného času). Priemerný týždenný pracovný čas vrátane kladného konta pracovného času a práce nadčas nesmie presiahnuť 48 hodín v období najviac 12 mesiacov."
Novelou pribudla aj podmienka, že vyrovnávacie obdobie konta pracovného času môže byť až 2 a pol roka, avšak musí sa dohodnúť v kolektívnej zmluve alebo dohode. Odsek 3, ktorý je totožný s odsekom 2 v stále platnom Zákonníku práce uvádza možnosť flexikonto vykonávať 12 mesiacov tak ako tomu je aj dnes. Inými slovami, flexikonto sa predlžuje na 2 a pol roka len v prípade kolektívnej zmluvy alebo dohody. V prípade, že nie je kolektívna zmluva alebo dohoda tak stále platí možnosť vykonávať flexikonto 12 nasledujúcich mesiacov.
V doteraz platnom Zákonníku práce schválenom minulou vládou sa hovorí o období 12 mesiacov.
"(2) Pri uplatňovaní konta pracovného času môže zamestnávateľ rozvrhnúť pracovný čas tak, že v prípade väčšej potreby práce zamestnanec odpracuje viac hodín, ako je jeho ustanovený týždenný pracovný čas a v prípade menšej potreby práce zamestnanec odpracuje menej hodín, ako je jeho ustanovený týždenný pracovný čas alebo prácu nebude vykonávať vôbec. Priemerný týždenný pracovný čas nesmie v dobe najviac 12 mesiacov po sebe nasledujúcich presiahnuť ustanovený týždenný pracovný čas."
V politike, 9. apríla 2011:
„Keď si zoberiete za posledné dva mesiace sa v týchto návrhoch, čo sa týka zmien v odvodoch zmenilo takmer všetko. Jediné, čo zostalo zatiaľ nedotknuté, je to, čo povedal pán minister a označil to za svoju prioritu, a to super hrubá mzda. K tomu dúfam, že sa ešte vrátime.“
Zdroj Plus Jede Deňz dňa 7. augusta 2010 uvádza:
"Na výplatných páskach budeme mať superhrubú mzdu. Plánuje to minister práce Jozef Mihál a jeho projekt odobrila vo vládnom programe aj stredopravá koalícia."
TASR z dňa 9. januára 2011 píše:
"V prvom polroku 2011 sa podľa slov ministra hospodárstva Juraja Miškova (SaS) pripravuje zavedenie tzv. superhrubej mzdy, ktorá by mala nadobudnúť účinnosť pravdepodobne od polovice tohto roka."
Návrh superhrubej mzdy sa nemenil.
Nepodarilo sa nám zistiť, či superhrubá mzda je naozaj jediný prvok, ktorý zostal bez zmeny.
„Čiže v skutočnosti je to tak, že podľa prepočtov, ktoré včera zverejnil slovenský ekonomický denník a vychádzal vlastne z toho vládneho materiálu, niečo cez 10 eur by na tom mali získať tí najmenej zarábajúci, asi o 20 centov viac by mali na to získať tí, ktorí zarábajú 1 500 do 2 000 eur a kdesi v strede okolo sedem eur by na tom mali získať alebo možno dokonca ešte menej tí, ktorí sú niekde v strede.“
Ekonomický denník, teda Hospodárske noviny zverejnili vo štvrtok odhad, v prepočtoch na mesiace to dáva nasledujúce (priemerné) čísla pre jednotlivé príjmové skupiny:
mesačný príjem do 402 eur: mesačne si polepšia o 18 eur
od 402 do 663 eur si pohoršia o 9,85 eur
od 663 do 1931 eur si pohoršia o 51,3 eur
od 1931 do 7808,5 si pohoršia o 148,8 eur
nad 7808,5 si pohoršia o 26,4 eur.
„Tento týždeň bol zverejnený napríklad prepočet živnostenskej komory na človeka, ktorý ma celkové príjmy 10 000 eur ročne. To znamená, že necelých 1 000 ja neviem, niečo cez 800 mesačne. Ale to je všetko, čo ten živnostník vyfajtúruje hej. Tak jednoducho, zatiaĺ čo za minulý rok takýto človek mal celkovú daňovú a odvodovú povinnosť vyše 1 700 eur, za tento rok tá daňová odvodová povinnosť bude vyše 1 900 eur, tak za budúci rok tá jeho ďanová a odvodová povinnosť bude vyše 2 600 eur.“
Jediný konkrétny prepočet Slovenského živnostenského zväzu (nie komory) sme našli v relácii Téma dňa na TA3 zo začiatku apríla:
Peter Bielik, moderátor: "Pán prezident, to či sa koalícia dohodla alebo nie, to nechajme na chvíľu nabok pre politikov, poďme sa pozrieť na ten posledný návrh ako celok, to čo vzišlo zo včerajšej koaličnej rady. Premiérka tvrdí, že 80 percent živnostníkov, pre nich sa situácia zlepší, pretože sa im znížia minimálne odvody, súhlasíte s tým?"
Stanislav Čižmárik, prezident, Slovenský živnostenský zväz: "No nemôžeme s tým súhlasiť, pretože pokiaľ sme si to prepočítali, tak síce ona sa vyjadrila a v tom to aj je, že odvody sa znížia, ale zároveň pri prepočte všetkých dopadov sa vlastne zvýšia dane. Takže pokiaľ sme si to prepočítali, že pri príjme 12-tisíc za rok, taký priemerný alebo taký nízko zarábajúci živnostník, vlastne ten dopad je mínus 96 euro, čiže ďalšia stovka euro zaťaženia pre živnostníkov navyše. To je z tých 80-tisíc, o ktorých sa hovorí, že to sú tí, ktorí by mali mať to zlepšenie."
Podobne aj v článku HN zo 7. apríla:
"Živnostníkov to však neupokojilo. Naďalej tvrdia, že ich zmeny poškodia. 'Podľa našich prepočtov zaplatia živnostníci v priemere o 96 eur viac na daniach aj odvodoch,' povedal prezident Slovenského živnostenského zväzu Stanislav Čižmárik."
„No viete, ja tu vidím kľúčový problém v tom, že toto je typický prístup súčasnej vládnej koalície. Robiť niečo, o čom pred voľbami absolútne mlčali. O čom sme nepočúvali. Niečo, čo je dokonca úplne v rozpore s predvolebnými sľubmi. Ja viem, že toto neboli slová pána ministra, takže ja to samozrejme rešpektujem. Ale pani premiérka jasne pred voľbami povedala. Nebudeme zvyšovať dane. Dnes máme na stole návrhy, alebo pravdepodobne máme na stole návrhy, ktoré celkom reálne dane budú zvyšovať.“
O výrokoch Ivety Radičovej v predvolebných diskusiách si môžete prečítať napríklad v článku SME, napríklad aj volebný program SDKÚ hovorí o tom, že SDKÚ nebude zvyšovať daňové zaťaženie (časť 1.2.8). Ondruš v diskusii naráža konkrétne na dopad zmien daní a odvodov najmä na živnostníkov v súvislosti s paušálnymi výdavkami.
Ako sa uvádza napríklad v článku Pravdy:
"Problémom môže podľa nich (odborníkov, pozn.) byť najmä obmedzenie paušálnych výdavkov. Teraz si môžu podnikatelia bez zdokladovania znížiť základ dane o 40-percentné paušálne výdavky. Po novom tak budú môcť urobiť len do výšky 200-eur. Kým živnostník s hrubým ziskom 1000 eur si mohol doteraz cez paušálne výdavky odrátať 400 eur, po novom by mu táto suma mala klesnúť na polovicu. V praxi by tak mohol platiť vyššie odvody a dane ako v súčasnosti. Ak by sa chcel väčším poplatkom vyhnúť, musel by si začať viesť účtovníctvo a skutočné výdavky dokladovať cez faktúry."